Ди щIалэхэр Курск мэIэпхъуэ
Урысей Федерацэм футболымкIэ и япэ дивизионым иджыблагъэ хыхьэжа Курск и «Авангард»-м и фIэщыпэу зегъэлъэщ. АбыкIэ нэхъыбэу тегъэщIапIэ ищIыр «Спартак-Налшыкым» щыджэгуахэмрэ Къэбэрдей-Балъкъэрым къыщалъхуахэмрэщ.
Мы махуэхэм «Авангард»-м зэгурыIуэныгъэ зрищIылIа футболист 19-м ящыщу 7-р Къэбэрдей-Балъкъэрым пыщIащ: хэти мыбы къыщалъхуащ, хэти щыджэгуащ. Къапщтэмэ, гъуащхьэхъумэхэу Дашаев Аслъэн, Багаев Михаил, гъуащхьэхъумэныкъуэ Войнов Денис сымэ хамэ щIыпIэ къикIами, «Спартак-Налшыкым» илъэс зыбжанэкIэ хъарзынэу зыкъыщагъэлъэгъуащ. Ди лъахэгъухэу Щоджэн Марат «Оренбург»-м и гъусэу премьер-лигэм иджыблагъэ щыджэгуащ, Болэ Руслан «Краснодар»-м Воронеж и «Факел»-м бэджэнду иригъэIыгъащ, Гъурф Азэмэт «Спартак-Налшыкым» и футболист нэхъыфIхэм ящыщ зыуэ щытащ. Премьер-лигэми япэ дивизионми илъэс зыбжанэ хъуауэ командэ зэмылIэужьыгъуэхэм яхэту зыкъыщызыгъэлъагъуэ Аппаев Хъызыр, Къэ- бэрдей-Балъкъэрым къыщалъхуа икIи топджэгум зыщригъэса пэтми, налшыкдэсхэм яхэту утыку къихьэну зэи Iэмал игъуэтакъым.
Зи цIэ къитIуа псоми иджы Курск и щIыхьыр япэ дивизионым щахъумэнущ. Апхуэдэ дыдэу ящIэнущ Владивосток, Тюмень, Ярославль, нэгъуэщI къалэхэми къыщыщIидза ди щIалэхэм. Дэ, дауи, абыхэм я джэгукIэм дрипIейтейуэ дыкIэлъыплъынущ, ауэ гущIыхьэщ я зэфIэкIыр Къэбэрдей-Балъкъэрым къыхуагъэсэбэпыну Iэмал зэрамыIэр.
Хьэтау Ислъам.
